钦定古今图书集成/明伦汇编/官常典/第101卷 > 瑞王常浩
## 钦定古今图书集成/明伦汇编/官常典/第101卷 > 瑞王常浩

按《明外史》本传：“瑞王常浩，神宗第五子，母周端妃。初，
东宫未立，有三王并封之旨。常浩以年相亚，至与常
洵并称匹嫡，然隆重非常洵比也。二十九年，既立太
子，封常浩为瑞王，与福、惠、桂三王同日出阁，恩礼维
均。及常洵以长，先之藩。帝虑伤郑贵妃心，忽忽不乐
于诸子，谊濅薄。常浩年二十有五矣，就婚命不下，群”
臣交章争，率寝遏。日索部帑为婚费，赢十八万藏宫
中。久之，且言冠服不能备，或谓仍以充福邸日给云。
天启七年，之藩汉中。崇祯时，流寇剧封，地控梁、益道
褒斜当贼冲。七年，上书言：“臣赖先帝遗体，获奉西藩。
未期年而寇至。比西贼再渡河，阑入汉兴，破洵阳，逼
兴安，紫阳、平利、白河相继陷没。督臣洪承畴单骑裹
甲，出入万山，贼始败遁。臣捐犒军赈饥银七千馀两。
此时抚臣练国事移兵商洛，按臣范复粹驰赴汉中，
近境稍宁。既而凤县再陷，蜀贼入秦州。楚贼上兴安，
六月，遂犯郡界，幸诸将凭江力拒。贼方东钞泽，北据
凤，西扰沔县、宁羌，南郑孤城在万山绝谷中，贼四面
至，覆亡无日，臣于肺腑至亲近也，于藩封最僻陋也，
于寇盗至危迫也。惟陛下哀怜。”常浩在宫中，衣服礼
秩降等，好佛，不近女色。及寇逼秦中，将吏不能救，乞
师于蜀。蜀帅侯良柱救之，遂奔重庆。陇西士大夫多
挈家以从。十七年六月，张献忠陷重庆，常浩为所执，
遇害。时天无云而雷者三，从死者甚众。